Papersnake/gushiwen huggingface dataset:
苏门花坞
孟宗献（金朝）

绕舍云山慰眼新，看花差后洛阳尘。从君小筑繁香坞，不负长腰玉粒春。
读书
陆游（宋代）

力不扶微学，心犹守旧闻。
壁间科斗字，秦火岂能焚？
归计二首 其二
薛季宣（宋代）

置锥无地亦无锥，幸可归来特地疑。船子月轮贫未破，罗浮焉用石头为。
和潘良贵三江亭
王珩（宋代）

潘郎未觉鬓霜侵，佳致乘闲得得寻。古岸渺茫分远渡，飞甍虚敞快人心。

融樽想见频颓玉，季诺由来雅胜金。野老固惭东阁客，何妨同作醉翁吟。
赠羽士
陈宓（宋代）

独擅兹山四十年，凝之去后见君贤。
羽衣时向云间去，为爱飞泉不肯仙。
鄞中和张世隆总管春晓即事
孙应时（宋代）

春欲归时岂得留，杜鹃声里翠阴稠。
柳桥总是千丝恨，花径真成万点愁。
东土云山供我老，西湖风月称公游。
相逢一笑难重觅，急趁馀芳醉玉舟。
春日怀淮阳六首 其四
张耒（宋代）

黄巢寨南琵琶沟，古原芳草静春流。大艑舸𦩆何处客，樯竿西北是神州。
扈从登封告成颂
宋之问（唐代）

复道开行殿，钩陈列禁兵。和风吹鼓角，佳气动旗旌。

后骑回天苑，前山入御营。万方俱下拜，相与乐升平。
颂古三首 其一
释文观（宋代）

冬瓜蘸雪未为淡，匠者三文淡最幽。淡最幽，天共白云晓，水和明月流。
赠郑女郎（一作郑氏妹）
薛馧（唐代）

艳阳灼灼河洛神，珠帘绣户青楼春。能弹箜篌弄纤指，

愁杀门前少年子。笑开一面红粉妆，东园几树桃花死。

朝理曲，暮理曲，独坐窗前一片玉。行也娇，坐也娇，

见之令人魂魄销。堂前锦褥红地炉，绿沈香榼倾屠苏。

解佩时时歇歌管，芙蓉帐里兰麝满。晚起罗衣香不断，

灭烛每嫌秋夜短。
再和宋职方
刘攽（宋代）

万缘冥数有兴颓，不为劳民与费财。常怪丘渊犹改旧，足令蓍蔡可知来。

黄图左辅今仍重，甲令名藩此正该。过去英贤联踵武，几多能事悉尘埃。

僝工匠石三农隙，唾手公堂一旦开。妙选栋梁虹宛转，触新廊庑雁徘徊。

落成幸有羔羊酒，能赋欣逢锦绘才。衰老专城无异术，祇将勤拙任家陪。
元舆待制招饮衣锦亭
郭祥正（宋代）

宿雨消残暑，嘶蝉引素秋。吟悲宋玉赋，醉倚仲宣楼。

衣锦平时乐，藏舟战国愁。蜀山斜照尽，归兴尚迟留。
烛影摇红（县厅壁灯）
赵必{王象}（宋代）

月浸芙蕖，冰壶天地波凝碧。太平歌舞醉东风，花市人如织。桃平一城春色。玉梅娇、闹蛾无力。粉围红阵，灯火楼台，绮罗巷陌。

乐事还同，遨头引领神仙客。高烧银烛照红妆，香雾穿瑶席。款款檀牙细拍。醉金尊、东方未白。传柑相遗，探茧争先，明年今夕。
和白香山同李十一醉忆元九诗步原韵得二绝句 其二
奕詝（清代）

曲江春日不胜愁，西望严城报晓筹。千里神交白傅句，岷山苍翠古时州。
【双调】珍珠马南　情
未知作者（元代）

箫声唤起瑶台月，独倚阑干情惨切。此恨与谁说，又值那黄昏时节。花飞也，
一点点似离人泪血。
【步步骄南】暗想当年，罗帕上把新诗写，偷绾同心结。心猿乘，意马劣，
都将软玉温香，嫩枝柔叶。琴瑟正和协，不觉花影转过梧桐月。
【雁儿落北】不觉的梧桐月转过西银台上，昏惨惨灯将灭。怎禁他纱窗外铁
马儿敲，这些时一团娇香肌瘦怯。
【沉醉东风南】一团娇香肌瘦怯，半含羞翠钿轻帖。微笑对人悄说：休负了
今宵月。等闲间将海棠偷折，山盟共设：不许暂时少撇，若有个负心的教他随灯
儿便灭。
【得胜令北】呀，若有一个负心的教他随灯灭，惨可可山盟海誓对谁说。海
神庙现放着勾魂帖，那神灵仔细写。你休要心斜，非是掩难割舍；你休要痴呆，
殷勤将春心漏泄。
【忒忒令南】他殷勤将春心漏泄，我风流寸肠中热。因此上楚云深锁黄金阙，
休把佳期暂撇。燕山绝，湘江竭，断鱼封雁帖。
【沽美酒北】湘北断鱼雁帖，他一去了信音绝，想着他负德辜恩将谎话说。
眼见的花残月缺，自别来甚时节甚时节。
【好姐姐南】自别，逢时遇节，冷淡了风花雪月。奈愁肠万结，怎禁窗外铁
无休歇。一似环摇明月，又被西风将锦帐揭。
【川拨棹北】又被西风将锦帐揭，倚帏屏情惨切。这些时信断音绝，眼中流
血。心内刀切，泪痕千叠，因此上渭城人肌肤瘦怯。
【桃红菊南】渭城人肌肤瘦怯，楚天秋应难并叠。停勒了画眉郎京尹，补填
了河阳令满缺。
【七弟兄北】补填了河阳令满缺，一片似火也。心间事与谁说，好教我行眠
立盹无明夜。今日个吹箫无伴彩云赊，闻筝的月下疏狂劣。画眉郎手脚拙，窃玉
的性情别，把好梦成吴越。
【川拨棹南】成吴越，怎禁他巧言搬斗喋。平白地送暖偷寒，平白地送暖偷
寒，猛可的搬唇递舌。水晶丸不住撇，点钢锹一味撅。
【梅花酒北】他将那点钢锹一迷里撅，劈贤刀手中撇。打捞起块丹枫叶，鸳
鸯被半床歇。胡蝶梦冷些些，破香囊后成血，楚馆着火焚者。
【锦衣香南】他将那楚馆焚，秦楼来拽。洛浦填，泾河截。梅家庄水罐汤瓶
打为磁屑，贾充宅守定粉墙缺，武陵溪涧花儿钉了桩橛。楚襄王梦惊回者，汉相
如赶翻车辙。深锁芙蓉阙，紫箫吹裂，碧桃花下凤凰将翎毛生扯。
【收江南北】呀，你敢在碧桃花下将凤毛扯，人生最苦是离别。山长永远路
途赊，何年是彻，响当当菱花镜碎玉簪折。
【浆水令南】响当当菱花镜碎扌颠，支楞楞瑶琴弦断绝，革支支同心绾带扯，
击玎宝簪儿坠折。采莲人偏把并头折，比目鱼就池中冷水烧热。连枝树生砍折，
打捞起御水流红叶。蓝桥下翻滚滚波浪卷雪，祆神庙袄神庙焰腾腾火走金蛇。
【尾声南】饶君巧把机谋设，止不住负心薄劣，梦儿里若见他俺与他分说。
浣溪沙
吕渭老（宋代）

做得因缘不久长。惊风枝上偶成双。归来魂梦带幽香。

灯下揉花春去早，竹间影月索归忙。十年前事费思量。
训蒙绝句 心有邻
朱熹（宋代）

德者人心之所同，苟能有德类斯从。不须闭户嗟寥落，但立诚心自用功。
暑中 其二
韩淲（宋代）

晚云藏日下山腰，海气吹凉片月高。梦觉小楼人不寐，五更风送浙江涛。
瑞香
朱淑真（宋代）

玲珑巧蹙紫罗囊，今得东君著意妆。带露欲开宜晓日，临风微意怯春霜。

发挥名字来雕辇，弹厌芳菲入醉乡。最是午窗初睡省，重重赢得梦魂香。
晚春寄友人二首 其一
唐庚（宋代）

眼底春愁恼杀侬，扬州往事旋成空。风流只合称狂客，衰飒何堪作病翁。

水国春深梅子雨，江天日暮鲤鱼风。何时执手同樽酒，收拾清欢笑语中。
官舍病中
董嗣杲（宋代）

古剑秋埋匣，昏钟冷压楼。
吟情临晚锐，归计待春谋。
鸡绕村墟捕，鱼空薮泽收。
敛将筋骨悴，所恃有新篘。
芜湖感旧
陈造（宋代）

下帆同乌栖，挂帆逐鸡起。
但见芜湖月，耿夜清如水。
江左此壮芜，我昔舟屡舣。
诸公各敬客，款曲岂今比。
酒杯惯邀留，妓围供燕喜。
流连动十日，挥扫或千纸。
旧游想如昨，故交今余几。
逝者泉壤隔，存者参辰似。
浪凭楚些招，盍寄相思字。
可能唤巫阳，且欲托双鲤。
村居杂咏六首 其六
邹起凤（清代）

独饮不成醉，闲吟兴亦阑。乡心归梦杳，春意落花残。

未便幽栖好，还忧行路难。江州风雪满，何处着征鞍。
丹阳云阳驿
王梦庚（清代）

扑地杨花历乱飞，津亭暮色认熹微。天涯作客行将老，江上寻春半欲归。

隔岸钟声穿古树，长堤镫影点柴扉。崇丘待访孙郎碣，听断啼乌送落晖。
十四日同张伯修罗坚甫大智赏探韵即事感兴殊
程公许（宋代）

涉秋苦多阴，婵娟竟见乍。
天巧竟作难，借皮三五夜。
屯云滃四面，如鹜俗士驾。
宝坊盍朋簪，尊酒共清话。
诸君读书眼，日月潭人织罅。
天眼物昏之，谁与弯弓射。
连宵耿孤吟。虚窗自高挂。
竹风静逾爽，露叶灿可画。
梦踏市桥去，醉眠僧榻借。
阴晴且勿言，幽赏可能罢。
恨欠截老龙，三弄倚风榭。
酒酣歌慨慷，四坐勿渠诧。
边尘日澒洞，志士异间暇。
君看古圣贤，忧乐以天下。
持此阅人多，何但如传舍。
短气吐复吞，欲言恐遭骂。
径思投绂去，甘老渔樵社。
世论熟脂韦，人物欢衰谢。
相期崇令猷，兰鲍观所化。
惜秋华·木芙蓉
吴文英（宋代）

路远仙城，自王郎去后，芳卿憔悴。锦段镜空，重铺步障新绮。凡花瘦不禁秋，幻腻玉、腴红鲜丽。相携。试新妆乍毕，交扶轻醉。
长记断桥外。骤玉骢过处，千娇凝睇。昨梦顿醒，依约旧时眉翠。愁边暮合碧云，倩唱入、六幺声里。风起。舞斜阳、阑干十二。
毗陵三题 其三
释居简（宋代）

故国有乔木，独孤去思处。陈祠后庭旷，落落肆蟠踞。

轮囷平地起，婆娑半天去。亭亭若为高，滴翠重于雾。

冰雪不知凛，春秋不知数。云仍今几何，梁栋亦云娄。

攀可梯天云，涉可航海具。玄鹤问耆寿，老凤停孤翥。

前年雷破山，裂木如折箸。俯观数州地，屹立障澜柱。

虽云不附丽，亦岂无佽助。百围振虚籁，言嗟漆园误。

溜雨四十围，诗史诞弥著。锵然古柏行，谁领末后句。

一亩蔽苍苔，回顾空蕃庶。
留别荆南女子吴秀英 其一
百保（唐代）

携手同游几度春，《骊歌》一曲暗伤神。濒行相嘱还相慰，始识将离意倍亲。
松江三首 其二
朱松（宋代）

表里江湖眼界新，解誇奇观属诗人。要须一釂三江水，净洗多生舌本尘。
题海陵寓舍二首之二
贺铸（宋代）

池上雪初消，春鸦已占巢。
自怜流寓迹，无地可诛茅。
喜曾翰林奉使交阯回二首 其一
平显（明代）

日月无私照，乾坤有至仁。玉堂徵使者，铜柱劳王臣。

星入龙编野，风清蜑海尘。归来公事了，黄阁重丝纶。
咏史上·汉高帝八首
陈普（宋代）

诗书礼乐敢忘钦，自是而翁力不任。
莫把溺冠轻议论，要观过鲁太牢心。
赏春
路半千（唐代）

暖日当头催展菜，和风次第遣开花。呼童远取溪心水，待客来煎柳眼茶。
春晴散策
周密（宋代）

闭门十日雨，芳尘作泥淖。晚窗见晴霞，恍如梦初觉。

平生野放意，山水乃所乐。驾言出幽寻，风前放轻棹。

千峰沐新翠，仍着微云罩。红碧达勾萌，剸裁出天巧。

閒知物情适，静觉生意闹。一鸟啼芳阴，悠然识春貌。

俛仰成古今，人生多踸踔。要当了此理，外物非所挠。

醉中歌长歌，万事不足校。
偈十二首 其九
释本才（宋代）

上无攀仰，下绝已躬。唤起怀州牛吃禾，捺下益州马腹胀。

从教天下觅医人，炙猪左膊上。奇，奇，是是非非总不知。

梦回瞥起临明镜，洎被张公错画眉。
寄李处州
赵蕃（宋代）

自入湖南路，驱车得屡停。
流传虽有句，次舍或无亭。
险绝犹云虽，艰危不易听。
真宜太白醉，虽信屈原醒。
我去方蛮府，公归合汉庭。
原言无沛雨，尚想独当霆。
白雪故寡和，黄麻须六经。
诏除期不晚，得以慰飘零。
上章纳禄恩畀外祠遂以五月初东归
陆游（宋代）

此身惟有一躬耕，乞得余年乐太平。
东观并游收昨梦，西湖重到付来生。
一堤草露明晨照，半浦荷风颭晚晴。
历历归途皆胜事，江亭先听棹歌声。
早行二首 其二
李纲（宋代）

宿雨破袢暑，趣装期早还。断塍泥滑滑，幽谷水潺潺。

半世走长道，暮年归故山。蒙头有衲被，送老白头间。
道者与金丹开合已失，因为二首，再有投掷
章孝标（唐代）

木钻钻盘石，辛勤四十年。一朝才见物，五色互呈妍。

七魄憎阳盛，三彭恶命延。被他迷失却，叹息只潸然。

阴阳曾作炭，造化亦分功。减自青囊里，收安玉合中。

凡材难度世，神物自归空。惆怅流年速，看成白首翁。
桂林杂题十一绝 其三 开酒
张吉（明代）

仆夫熯矣我犹强，有酒盈樽忍独觞。散与仆夫同一醉，半江风露夜初凉。
贺新郎·绝顶规危榭
刘克庄（宋代）

绝顶规危榭。跨高寒、鸟飞不过，云生其下。斤斸无声人按堵，翕曶青红变化。览城郭、山川如画。阁老凤楼修造手，笑谈间、突出凌云厦。台上景，买无价。唾壶麈尾登临暇。似当年、滁阳太守，欧阳公也。倾倒赣江供砚滴，判断雪天月夜。更唤取、邹枚司马。铜雀凌歊歌舞散，访残砖、断甓无存者。馀翰墨，被风雅。
李定夫下宪狱寄之
罗宾王（明代）

自分难逃纲，闻君复禁门。千金何用侠，七尺且酬恩。

末世亲知薄，时难友谊存。诘朝谁后死，先为一招魂。
病后登小楼有感
辛丝（清代）

小楼屈戌锁孤烟，雁病虫凄又几年。秋冷蟏蛸行砚匣，夜深蝙蝠拂琴弦。

水纹自漾书帷上，山翠仍横镜槛前。恐有茂陵遗稿在，残篇重检一凄然。
送别长翁制干赴审察 其一
程公许（宋代）

戎幕接谈笑，荐函联姓名。自怜风退鹢，快见浪翻鲸。

知己方图任，联镳夐有荣。明堂足材具，社栎复何营。
有怀在蒙飞卿
李商隐（唐代）

薄宦频移疾，当年久索居。哀同庾开府，瘦极沈尚书。

城绿新阴远，江清返照虚。所思惟翰墨，从古待双鱼。
诸葛庐
郑吾民（宋代）

瑯琊一室云，独许老龙卧。
英气宇宙春，君臣重三顾。
岁久化为墟，白日聚狐兔。
惟有忠臣心，风雨不可破。
与郑乐山刘子定同年暨家弟西园给谏游丰台
李根云（清代）

谁家亭馆接城阴，药屿花园次第深。十里马蹄千叠翠，一时草色五湖心。

斜阳欲暮迟高树，薄酒微醺费短吟。谁是三生唐杜牧，春来常有客愁侵。
移河中
张琚（明代）

耕战连年废，吾知有此行。条山犹在眼，渭水若为情。

饱肉豺狼喜，倾巢燕雀惊。西楼今夜月，愁绝是空城。
匡山新霁图
唐寅（明代）

翁昔少年初画山，苍松苍竹杂潺湲。
直疑积雨得深润，不假浮云相往还。
世外空青秋一色，岩前远黛晓千鬟。
天台鹤鹿同人境，尚恐翁归向此间。
琼花引
谢翱（宋代）

后土祠前车马道，天人种花无瑶草。英云蕊珠欲上天，夜半黄门催进表。

酒香浮春露泥泥，二十四桥色如洗。阴风吹雪月堕地，几人不得扬州死。

孤贞抱一不再识，夜归阆风晓无迹。苍苔染根烟雨泣，岁久游魂化为碧。
飞仙道中
李新（宋代）

鸟衔桃李堕高卑，陵谷逢春花作衣。
犹忆去年携小筥，上山独自采春薇。
涧流到海住家处，今我无家何更归。
修途老来倍酸苦，晚雨一丝愁一缕。
晓征春事太平无，未尽蜀天已秦语。
仰看鸿鹄向南飞，笑杀鸱鸢争腐鼠。
神泉道中寄李道明
李新（宋代）

野鸟啼春稍沉空，马蹄何故万山中。
树连土雨微茫绿，花入麦秋零乱红。
北阮不知贫气味，谪仙元有旧家风。
正须洗出青青目，看取新来塞上翁。
卧痾喜霁，开扉望月，简宫内知友
庾抱（唐代）

秋雨移弦望，疲痾倦苦辛。忽对荆山璧，委照越吟人。

高高侵地荆，皎皎彻天津。色丽班姬箧，光润洛川神。

轮辉池上动，桂影隙中新。怀贤虽不见，忽似暂参辰。
寒夜怨
陶弘景（南北朝）

夜云生。夜鸿惊。凄切嘹唳伤夜情。空山霜满高烟平。

铅华沉照帐孤明。寒月微。寒风紧。愁心绝。愁泪尽。

情人不胜怨。思来谁能忍。
贺圣朝·游人拾翠不知远
马子严（宋代）

游人拾翠不知远。被子规呼转。

红楼倒影背斜阳，坠几声弦管。

红香透，海棠红浅。恰平分春半。

花前一笑不须慳，待花飞休怨。
句
韦奇（宋代）

山风嘘冷信，檐溜管离情。
冰泉洞
刘达（宋代）

飞泉落巍巍，湍水去激激。
未若洞中源，静渊如得适。
清润挹千岩，冷凝涵四壁。
幽讨会有时，烦襟聊与涤。
瞿唐峡
李石（宋代）

花开归去客在船，人道云安有杜鹃。
峡山无路续百丈，胡猕上树拊联天。
上元山中百姓出游作三章谕之 其一
王十朋（宋代）

邻里相呼入郡城，巴歌楚舞沸欢声。三宵游罢同归去，勉力耕桑事父兄。
送熊次道因寄了元
彭汝砺（宋代）

去入红莲幕，来仪振鹭庭。文词元润泽，才力更精灵。

须作晚成器，拟看新发硎。綵衣长暇日，多聚读书萤。

若见焦山老，相烦为寄声。别来头上雪，添得一千茎。
妾薄命
方一夔（宋代）

薄命佳人玉绝瑕，不随缘分落民家。悲风古冢生青草，落日深宫唱白花。

万里思情馀蹋鞠，一生旧恨付琵琶。雄蜂雌蝶难相并，莫向春风怨岁华。
郑人逃暑
李昉等（宋代）

郑人有逃暑于孤林之下者，日流影移，而徙衽以从阴。及至暮，反席于树下。及月流影移，复徙衽以从阴，而患露之濡于身。其阴逾去，而其身逾湿，是巧于用昼而拙于用夕矣。
次喜雨诗韵
范宗晖（明代）

惟公镇南服，莅政诚有为。务农重民食，注意恒在斯。

方春忽亢重，恻然为悯之。致斋祷群祀，雨降不愆时。

原野动生意，枯槁回芳姿。沟浍尽盈溢，川谷合深陂。

天道孰云远，一念从可祈。老怀深有感，因之播声诗。

手舞与足蹈，欢然不自知。
秋日怀国仲观
楼钥（宋代）

四明耸秀一溪流，曾记经行十里秋。
行李今从何处住，宦游自笑几时休。
儿时故旧今谁在，老去光阴不借留。
赢得东归访丘壑，约君同上钓鱼舟。
次师川韵喜雨呈彦章 其二
洪刍（宋代）

登高能共赋，好雨故催诗。阶草卧青软，畦苗垂绿滋。

夏深飞燕静，秋近候虫知。寄语耽吟客，可无新句为。
显仁皇后挽词三首 其一
张纲（宋代）

辅汉阴功大，生商宝运开。俸从汤邑省，恩向外家裁。

奄忽乘仙驭，劬劳动圣哀。园陵奉遗诰，终不费邦财。
驩州南亭夜望
沈佺期（唐代）

昨夜南亭望，分明梦洛中。室家谁道别，儿女案尝同。

忽觉犹言是，沉思始悟空。肝肠馀几寸，拭泪坐春风。
上阳宫
罗邺（唐代）

春半上阳花满楼，太平天子昔巡游。千门虽对嵩山在，

一笑还随洛水流。深锁笙歌巢燕听，遥瞻金碧路人愁。

翠华却自登仙去，肠断宫娥望不休。
偈颂一百六十首 其一三九
释宗杲（宋代）

俱劄普，日轮午。李将军，射石虎。虽然透过那边，枉发千钧之弩。
凤
伊梦昌（唐代）

好是山家凤，歌成非楚鸡。毫光洒风雨，纹彩动云霓。

竹实不得饱，桐孙何足栖。岐阳今好去，律吕正凄凄。
依韵和张子坚太博
邵雍（宋代）

八载相逢恨未平，如何别酒又还倾。
虽惭坦率珠多类，却识清和玉有声。
处世当为天下士，赏花须是洛阳城。
也知今古真男子，造化功夫不易生。
嘲解十首 其五
王迈（宋代）

边尘四面逐云飞，正是英卢得志时。西洛故疆将克复，北军新志属羁縻。

智名功勇渠何欠，跋扈飞扬子过疑。消得腾章来辨析，台臣虑患可无词。
东西林
洪咨夔（宋代）

远永两尊宿，未了人我心。相距才百武，割据东西林。

渊明游其才，买酒时共斟。虎溪醉来往，同是庐山阴。

清溜转幽港，断云度巍岑。等作如是观，炉香对森森。
赐郑丞相
宋理宗（宋代）

菲德承休帝命新，青阳闿动御昌辰。
庆贻虹渚嘉祥衍，春满鳌山景色新。
镐燕颂思勤□□，灵韶协奏喜横陈。
在朝从此薰和气，要使驩心万姓均。
送林师道似之赴宁都尉二首
王迈（宋代）

造谤端平岁，时髦一纲空。
君为梨岭后，名在蕊宫中。
躐等轻余子，知音迈钜公。
莫嫌登第晚，试看艾轩翁。
壬子正月四日后圃行散四首 其三
杨万里（宋代）

双鹊营巢浪苦辛，拣条衔折不辞频。旧条老硬新条韧，却向篱根拾落薪。
次韵答滑州梅龙图惠鼎州甘橘
韩琦（宋代）

芳讯欣随客鲤开，雅篇并付木奴来。病翁逢酒唯忧过，更使湘包下滑杯。
上英宗尊号一首
真宗（宋代）

在宋五世，天子神明。
群公奉册，酡扬鸿名。
金笔煌煌，遹昭厥成。
思皇多祜，兴天同声。
和姜邦杰赠别
叶翥（宋代）

研席当时辈，凋零只两翁。
荣归会面喜，话旧此心同。
景物诗篇富，交情古道隆。
明朝斟别酒，问讯付邮筒。
临江仙 浴月楼
萧恒贞（清代）

池上鸳鸯方稳睡，红衣那解闲愁。卷帘人正倚琼楼。

波澄青海月，露洗碧天秋。

小扇单衫庭院悄，禁它风软香柔。空阶时见暗萤流。

六铢芗泽惹，一缕嫩凉兜。
悲哉行
陈陶（唐代）

中岳仇先生，遗余饵松方。服之一千日，肢体生异香。

步履如风旋，天涯不赍粮。仍云为地仙，不得朝虚皇。

狡兔有三穴，人生又何常。悲哉二廉士，饿死于首阳。
风不鸣条
姚鹄（唐代）

吾君理化清，上瑞报时平。晓吹何曾歇，柔条自不鸣。

花香知暗何，柳动觉潜生。只见低垂影，那闻击触声。

大王初溥畅，少女正轻盈。幸遇无私力，幽芳愿发荣。
成纪书事二首
许棠（唐代）

东吴远别客西秦，怀旧伤时暗洒巾。满野多成无主冢，

防边半是异乡人。山河再阔千馀里，城市曾经一百春。

闲与将军议戎事，伊兰犹未绝胡尘。

蹉跎远入犬羊中，荏苒将成白首翁。三楚田园归未得，

五原岐路去无穷。天垂大野雕盘草，月落孤城角啸风。

难问开元向前事，依稀犹认隗嚣宫。
谒广济军向工曹仲吉
张扩（宋代）

水曹笔力若新硎，冷屋无人诗自鸣。取别未容长草草，相看岂自但平平。

百年王谢见人物，少日机云真弟兄。且向陶丘问消息，他时湖海莫寒盟。
天童化五凤楼
释月涧（宋代）

太白峨峨峙碧霄，百千诸佛欠遮头。愿君施五凤楼手，成我山中五凤楼。
闲咏园中草木
陆游（宋代）

一树山樱鸟啄残，悬钓半舍亦甘酸。
儿童采得争来饷，应念衰翁舌本乾。
送友人下第归吴
刘沧（唐代）

共惜年华未立名，路岐终日轸羁情。青春半是往来尽，

白发多因离别生。楚岸帆开云树映，吴门月上水烟清。

东归自有故山约，花落石床苔藓平。
句 其四
李清照（宋代）

炙手可热心可寒，何况人间父子情。
立春后二首
戴复古（宋代）

东风吹竹屋，无数落梅花。
冻雀栖檐角，饥乌啄草芽。
家乡劳夜梦，客路又春华。
莫讶狂夫醉，西楼酒可赊。
和吕与叔观耤田三绝 其一
张舜民（宋代）

南薰门外禾千亩，观稼亭前柳四垂。茭芡满盘新熟酒，年年妆点早秋时。
窦娥冤(节选)
关汉卿（元代）

（外扮监斩官上，云）下官监斩官是也。今日处决犯人，着做公的把住巷口，休放往来人闲走。（净扮公人鼓三通、锣三下科。刽子磨旗、提刀，押正旦带枷上）（刽子云）行动些，行动些，监斩官去法场上多时了！（正旦唱）

【正宫】【端正好】没来由犯王法，不堤防遭刑宪，叫声屈动地惊天！顷刻间游魂先赴森罗殿，怎不将天地也生埋怨？

【滚绣球】有日月朝暮悬，有鬼神掌著生死权，天地也，只合把清浊分辨，可怎生糊突了盗跖、颜渊？为善的受贫穷更命短，造恶的享富贵又寿延。天地也，做得个怕硬欺软，却原来也这般顺水推船。地也，你不分好歹何为地？天也，你错勘贤愚枉做天！哎，只落得两泪涟涟。

（刽子云）快行动些，误了时辰也。（正旦唱）

【倘秀才】则被这枷扭的我左侧右偏，人拥的我前合后偃，我窦娥向哥哥行有句言。（刽子云）你有甚么话说？（正旦唱）前街里去心怀恨，后街里去死无冤，休推辞路远。

（刽子云）你如今到法场上面，有甚么亲眷要见的，可教他过来，见你一面也好。（正旦唱）

【叨叨令】可怜我孤身只影无亲眷，则落的吞声忍气空嗟怨。（刽子云）难道你爷娘家也没的？（正旦云）止有个爹爹，十三年前上朝取应去了，至今杳无音信。（唱）早已是十年多不睹爹爹面。（刽子云）你适才要我往后街里去，是甚么主意？（正旦唱）怕则怕前街里被我婆婆见。（刽子云）你的性命也顾不得，怕他见怎的？（正旦云）俺婆婆若见我披枷带锁赴法场餐刀去呵，（唱）枉将他气杀也么哥，枉将他气杀也么哥！告哥哥，临危好与人行方便。（卜儿哭上科，云）天那，兀的不是我媳妇儿！（刽子云）婆子靠后！（正旦云）既是俺婆婆来了，叫他来，待我嘱付他几句话咱。（刽子云）那婆子，近前来，你媳妇要嘱付你话哩。（卜儿云）孩儿，痛杀我也！（正旦云）婆婆，那张驴儿把毒药放在羊肚儿汤里，实指望药死了你，要霸占我为妻。不想婆婆让与他老子吃，倒把他老子药死了。我怕连累婆婆，屈招了药死公公，今日赴法场典刑。婆婆，此后遇着冬时年节，月一十五，有瀽不了的浆水饭，瀽半碗儿与我吃；烧不了的纸钱，与窦娥烧一陌儿。则是看你死的孩儿面上！（唱）

【快活三】念窦娥葫芦提当罪愆，念窦娥身首不完全，念窦娥从前已往干家缘。婆婆也，你只看窦娥少爷无娘面。

【鲍老儿】念窦娥伏侍婆婆这几年，遇时节将碗凉浆奠；你去那受刑法尸骸上烈些纸钱，只当把你亡化的孩儿荐。（卜儿哭科，云）孩儿放心，这个老身都记得。天那，兀的不痛杀我也！（正旦唱）婆婆也，再也不要啼啼哭哭，烦烦恼恼，怨气冲天。这都是我做窦娥的没时没运，不明不暗，负屈衔冤。（刽子做喝科，云）兀那婆子靠后，时辰到了也。（正旦跪科）（刽子开枷科）（正旦云）窦娥告监斩大人，有一事肯依窦娥，便死而无怨。（监斩官云）你有甚么事？你说。（正旦云）要一领净席，等我窦娥站立；又要丈二白练，挂在旗枪上：若是我窦娥委实冤枉，刀过处头落，一腔热血休半点儿沾在地下，都飞在白练上者。（监斩官云）这个就依你，打甚么不紧。（刽子做取席站科，又取白练挂旗上科）（正旦唱）

【耍孩儿】不是我窦娥罚下这等无头愿，委实的冤情不浅；若没些儿灵圣与世人传，也不见得湛湛青天。我不要半星热血红尘洒，都只在八尺旗枪素练悬。等他四下里皆瞧见，这就是咱苌弘化碧，望帝啼鹃。

（刽子云）你还有甚的说话？此时不对监斩大人说，几时说那？（正旦再跪科，云）大人，如今是三伏天道，若窦娥委实冤枉，身死之后，天降三尺瑞雪，遮掩了窦娥尸首。（监斩官云）这等三伏天道，你便有冲天的怨气，也召不得一片雪来，可不胡说！（正旦唱）

【二煞】你道是暑气暄，不是那下雪天；岂不闻飞霜六月因邹衍？若果有一腔怨气喷如火，定要感的六出冰花滚似绵，免着我尸骸现；要什么素车白马，断送出古陌荒阡！

（正里再跪科，云）大人，我窦娥死的委实冤枉，从今以后，着这楚州亢旱三年！（监斩官云）打嘴！那有这等说话！（正旦唱）

【一煞】你道是天公不可期，人心不可怜，不知皇天也肯从人愿。做甚么三年不见甘霖降？也只为东海曾经孝妇冤，如今轮到你山阳县。这都是官吏每无心正法，使百姓有口难言！

（刽子做磨旗科，云）怎么这一会儿天色阴了也？（内做风科，刽子云）好冷风也！（正旦唱）

【煞尾】浮云为我阴，悲风为我旋，三桩儿誓愿明题遍。（做哭科，云）婆婆也，直等待雪飞六月，亢旱三年呵，（唱）那其间才把你个屈死的冤魂这窦娥显！

（刽子做开刀，正旦倒科）（监斩官惊云）呀，真个下雪了，有这等异事！（刽子云）我也道平日杀人，满地都是鲜血，这个窦娥的血都飞在那丈二白练上，并无半点落地，委实奇怪。（监斩官云）这死罪必有冤枉。早两桩儿应验了，不知亢旱三年的说话，准也不准？且看后来如何。左右，也不必等待雪睛，便与我抬他尸首，还了那蔡婆婆去罢。（众应科，抬尸下）
春词
毛滂（宋代）

琐窗朱户无寒到，长似春光日日来。
自是螽斯载风什，可烦箫磬祀高禖。
夏日过双寺赠宝藏法师
于慎行（明代）

偶过城北寺，一憩宝公堂。午饭青精滑，新茶玉乳香。

疏钟沉片雨，高树出斜阳。为叩经行地，浮杯海路长。
颂古四首
释亮（宋代）

一色通身白，天然绝点尘。
吒少当古路，不吼也惊人。
秘书山中草堂
释文珦（宋代）

谢客开山兴，深居寄草堂。
曲阑凭野色，虚牖敞晴光。
路转青林合，泉流碧涧长。
群峦分向背，平楚接微茫。
兰茝含幽洁，松筠傲雪霜。
玄猨啼夜月，青鹤舞朝阳。
地僻烟霞古，云深草树凉。
藤梢藏钓石，桂子落琴床。
为识禽鱼性，终辞鸳鸯行。
真曾脱颖出，只作善刀藏。
不爱烧金术，唯留煮石方。
赋诗閒点笔，勘易静焚香。
酿酒应浮白，收茶自过黄。
秋来看{左各右刂}竹，春尽课劙桑。
水暖分鱼种，崖寒取蜜房。
人高徵士节，天动少微芒。
道在名难隐，身閒乐叵量。
更知齐指马，诚足傲羲皇。
萧散氛埃表，高风不可忘。
木兰花·玉楼朱阁横金锁
晏殊（宋代）

玉楼朱阁横金锁，寒食清明春欲破。窗间斜月两眉愁，帘外落花双泪堕。
朝云聚散真无那，百岁相看能几个。别来将为不牵情，万转千回思想过。
次韵仁先春尽日赋落花
陈宝琛（清代）

一场如梦太悠悠，洗尽铅华不刬愁。谁信酴醾成结局，难从鶗鴂说来由。

阑残有分依行幄，飘泊何心恋禁沟？犹剩绿阴须护惜，年来数遍过江流。
幽居
陆游（宋代）

来客无僮奴，剥啄自叩户；主人亦萧然，茗饮不能具。
清言正绝倒，日暮亟散去。
更欲尽所怀，衣薄畏霜露。
漫兴
艾性夫（元代）

支离矮屋护松阴，半刻清閒直万金。
蟋蟀叫回秋梦薄，一方凉月道人心。
阅九华录
韦骧（宋代）

仙居岩巘几千重，秀入青冥气势崇。他日却来寻胜境，且将图录记诸峰。
海盐陈母节义词，并序
张昱（元代）

陈母节义谁可及？二十守志今六十。家本泉州身姓庄，户版抄入商人籍。

夫陈亦是海盐商，远来婿庄图久长。庄时年当二十四，于飞和鸣双凤凰。

岂期得子才四月，幡然去作诸番客？海中使船惟信风，倏忽千波万波隔。

五稔弗归邻媪疑，情以讽庄欲嫁之。正词厉色却邻媪，将焉置此呱呱儿。

久乃陈从海外至，子生五年能捧雉。银灯坐照夜堂深，劝谏夫陈词不已。

海中日日生风涛，千金之躯同一毫。人非金石当自保，北斗那共黄金高？

夫陈耳听心不悟，趣装出门衣楚楚。庄忧水底有蛟龙，陈恃蛟龙莫予侮。

信回乃在九重渊，庄走入房羞见天。引刀自刺刀堕地，哭抱孤儿仍自怜。

指有此儿堪嗣续，不尔从陈葬鱼腹。良人虽没天可移，绩纺教儿买书读。

儿名宝生既长年，知父之死常泫然。母告汝父之海盐，有子尽典祭祀田。

汝往赎田还祭祀，妾身无愧归黄泉。宝听母言即长往，未知海盐先采访。

果得前兄名宝一，泣诉二天成俯仰。归复母命母大喜，恨不相与携手至。

转头沧海作桑田，奉母还乡谈笑耳。儿亦一来拜母庄，母子三人涕泪霶。

浮云行天失变化，鸣鸟集树休翱翔。宝也奉母孝益谨，母子更相为性命。

母呼宝也语近床，贷汝父钱名石章。章负舶钱今系狱，汝父虽没钱须偿。

唤婢卖珠遣宝送，泉人义庄作歌颂。十子不如一女英，男儿负义真何用？

天朝史臣高与王，大书特书相发扬。传闻满纸作龟鉴，无不读之眉目张。

诵庄之贤无远近，夫妇纲常自庄定。关雎之诗今复作，还有删诗如孔圣。

三光不灭天地存，教子锡类皆弟昆。陈母节义天所报，驷马何独于公门。
望江南四首·集南唐李后主句
吴庆焘（清代）

多少恨，回首恨依依。怊怅落花风不定，片红休扫尽从伊。

肠断更无疑。
三部乐·赋姜石帚渔隐
吴文英（宋代）

江鶂初飞，荡万里素云，际空如沐。咏情吟思，不在秦筝金屋。夜沐上、明月芦花，傍钓蓑梦远，句清敲玉。翠罂汲晓，欸乃一声秋曲。
越装片篷障雨，瘦半竿渭水，鹭汀幽宿。那知暖袍挟锦，低帘笼烛。鼓春波、载花万斛。帆鬣转、银河可掬。风定浪息，苍茫外、天浸寒绿。
慰李巨来下第
蓝千秋（清代）

夫君数偶奇，返棹秋江湄。客思云兼月，归舟酒与诗。

才非不可爱，世自莫能知。慎勿悲寥落，今才弱冠时。
送黄守解印
邓润甫（宋代）

文雅登临谢守才，爱山今作别山来。知公未厌真仙境，早拥江南使节来。
宿法华寺
严维（唐代）

一夕雨沈沈，哀猿万木阴。天龙来护法，长老密看心。

鱼梵空山静，纱灯古殿深。无生久已学，白发浪相侵。
赠医者王玉泉
李昱（明代）

玉帝山前图画如，杖藜归来春雨馀。延年岂无赤松术，济世况有神农书。

丹砂夜煅光射室，药苗晓移香染锄。青云故人满江海，莫怪门多驷马车。
挽西京左藏使石太保二首 其一
刘攽（宋代）

勇掷诸生笔，终乘使者车。家声唯孝谨，将略亦诗书。

鹤发遗荣始，泷冈卜兆初。谬承公叔荐，曾未撇衣裾。
楚歌十首 其三
元稹（唐代）

平王渐昏惑，无极转承恩。子建犹相贰，伍奢安得存。

生居宫雉閟，死葬寝园尊。岂料奔吴士，鞭尸郢市门。
阿育王山放光松次钱少詹辛楣韵
蒋仁（清代）

华盖虬松似，幢幢翠扫肩。毫光舍利现，劫火石鳞坚。

玩世经梁宋，蟠云寿梵天。直愁腾化去，神物二千年。
打灰堆词
范成大（宋代）

除夜将阑晓星烂，粪扫堆头打如愿；
杖敲灰起飞扑篱，不嫌灰如新节衣。
老媪当前再三祝，只要我家长富足
轻舟作商重船归，大牸引犊鸡哺儿；
野茧可缫麦两岐，短衲换著长衫衣。
当年婢子挽不住，有耳犹能闻我语；
但如我愿不汝呼，一任汝归彭蠡湖。
经费隐君旧宅
贯休（唐代）

巉岩玉九株，秀湿掩苍梧。祥瑞久不出，羲轩消得无。

雨和高瀑浊，烧熁大槠枯。到此思归去，迢迢隔五湖。
和王忠玉提刑
秦观（宋代）

嵩峰何其高，峰高气尤清。
念昔秋欲老，从公峰下行。
古木上参天，哀禽报新晴。
修涂云外转，槁叶风中零。
曛黑度伊水，眇然古今情。
黎明出龙门，山川莽难名。
信美非吾土，顾瞻怀楚萍。
美人天一方，伤哉谁目成。
黄缓我聊尔，白鸥公勿惊。
糟醨可餔啜，古人忌偏醒。
以同心之言其臭如兰为韵寄李子先
黄庭坚（宋代）

往日三语掾，解道将无同。
我观李校书，超迈有古风。
谈道屡入微，闭门长蒿蓬。
谁能赏远韵，太守似安丰。
閒里
林尚仁（宋代）

閒里身心得自如，春风茅屋燕向居。
松花满地溪云滑，一榻晴窗卧看书。
福禄咫尺边界停车怅望有作 其二
屈大均（明代）

万里干戈路，间关真可怜。心从天北死，眼向日南穿。

杨仆楼船在，唐蒙策略传。牂柯春水涨，直至石门边。
李参政约客访西郊海棠予以斋禁不与
魏了翁（宋代）

十日花期九日斋，相园红锦烂成堆，
不将小雨轻阴驻，刚把和风暖日催。
诗笔都随许昌去，春光不待牧之来。
要知荣悴适然耳，明日荼醾开。
三徒五苦辞 其三
佚名（隋代）

罪福不由他，谅自发尔声。大贤故闭口，欲绝诸恶缘。

灭念归兼至，倚伏待长泯。弘道以安世，终当见正真。
又和寒食感怀
韩维（宋代）

絮飞丝堕满春阴，叹息流光节物深。
鸡鞠自喧游侠地，莺花空思长年心。
寂寥功业看孤剑，淡薄清怀寄素琴。
我亦新来有华发，并须携酒白头吟。
大云庵访子美旧址
徐夔（清代）

白石岩扉挂薜萝，法云深处郁嵯峨。春风乔木鸟初下，夜月空嵯人自过。

宾客纵能齐摈斥，文章终不废江河。鹭鸳飞上石枰去，犹听沧浪水上歌。
初秋
张侃（宋代）

暑气蒸人病未苏，时吹凉雨满庭除。秋来不待梧桐报，妆点前山景色疏。
僧仲俨芥室
韩元吉（宋代）

设席才方丈，谁将芥子看。
须弥藏自稳，琥珀拾应难。
脚底芒鞋破，颅边衲被寒，
遥知八万座，一笑且团栾。
宿兴化寺
释德洪（宋代）

天阴连日不成雨，古寺无人鸟雀喧。立尽黄昏门半掩，缩肩裹被作猿蹲。
乙卯夏四月，将之都，留别巧卿词史二首 其二
曹毓英（清代）

兹行总莫定归期，欲去回头意已痴。可有衷言持作佩，那堪别已乱于丝。

良缘未订三生约，青盼难酬一夕知。他日燕都逢郡友，幸贻尺素慰遥思。
观汉水
梁洽（唐代）

发源自嶓冢，东注经襄阳。一道入溟渤，别流为沧浪。

求思咏游女，投吊悲昭王。水滨不可问，日暮空汤汤。
春望词四首·其一
薛涛（唐代）

花开不同赏，花落不同悲。
欲问相思处，花开花落时。
送滕审言归长沙别无聊
戴复古（宋代）

折柳亭前送故人，平沙留得马蹄痕。
云生渡北迷行路，烟起江南认别村。
恨不与君同上道，归来无伴自开樽。
西楼独倚黄昏月，欲倩飞鸿寄断魂。
依韵朱学士廉叔忆颍川
梅尧臣（宋代）

物景有先后，春工无旧新。追欢成杳霭，寄咏苦逡巡。

湖水与濠接，岸亭将寺邻。艳花簪舞髻，弱藻罥重缗。

客奏桓伊笛，人歌柳恽蘋。何尝烦几案，自得去埃尘。

纵语曾忘倦，从游未觉频。赋诗高压古，下笔敏如神。

每想魂俱往，终知梦是因。广骚常慕屈，感遇亦希陈。

借问摛词者，当时别乘人。喜公移幕府，连赏二州春。
文太师挽歌三首
司马光（宋代）

夏屋封何处，山田有卧牛。
蟠根走伊水，回首负嵩丘。
忠孝家风备，哀荣礼秩优。
龙鸾舞宸翰，万古照松揪。
玉虚观
邹浩（宋代）

山腰制作迩来新，斧凿才终便掩门。独殿纷纷罗杞棘，老君寂寂看鸡豚。

烟凝叠嶂为香火，风韵疏松作道言。借问羽衣何处去，一齐归屋抱儿孙。
和佥判建平书怀 其三
虞俦（宋代）

只欲昏昏睡晚晴，惊飞蝴蝶梦难成。凭谁弹取山禽去，厌听窗前聒聒声。
浣溪沙
王采（宋代）

雪里东风未过江。陇头先折一枝芳。如今疏影照溪塘。

北客乍惊无绿叶，东君应笑不红妆。玉真爱着淡衣裳。
潭西精舍怀桂未谷先生
朱畹（清代）

小桥临水横，拄杖过桥行。树密连云影，泉多作雨声。

快谈今已往，浊洒昔同倾。旧侣都星散，空留壁上名。
白云深处为天台赵时晖赋
程敏政（明代）

幽人卜筑嫌山浅，直入云山十二重。傍岸野樵多失路，隔林溪碓远闻舂。

衣裳露宿岚光冷，书画晴蒸海气浓。极目为君思雁荡，烂银舒卷正溶溶。
传言玉女 题玉女采芝图
钱孟钿（清代）

弄影丹崖，笑把玉芝容与。五铢衣薄，倚回风如许。

蓬山何处，一衣彩云旋吐。摇溶出水，轻盈曳雾。

回首瑶宫，记霓裳、曾按谱。大罗往事，问吹箫伴侣。

娥眉萧飒，只有月华常驻。情多无奈，珊珊归去。
朝中措
周紫芝（宋代）

黄昏楼阁乱栖鸦。天末淡微霞。风里一池杨柳，月边满树梨花。

风台路远，鱼沈尺素，人在天涯。想得小窗遥夜，哀弦拨断琵琶。
寄别朱复之郎中
郭祥正（宋代）

我昔发溪口，君来具华筵。烛光射酒色，四座凝春烟。

饮阑赠嘉唱，响韵胜弹弦。闻君今解印，念我簿书挛。

不及姑溪流，会随千丈船。君才世无双，君名天下传。

五十试一州，治术如颍川。上方争政务，下诏稽汉宣。

谁能荐此人，惟贤乃知贤。聃聃范文正，道德诸公先。

辟君登幕府，师友金石坚。大匠忽云逝，美璞畴敢镌。

古来出林秀，多为风雨缠。明主往自结，献书玉墀前。

功名期待达，况当未衰年。
何梅生以荔枝三百颗寄饷报诗四章 其四
陈曾寿（清代）

襄阳有耆旧，采桑逢佳客。坐之桑树底，曾不废采掇。

不知何所言，酬答朝至夕。古人足风味，难为不知说。

何当造君庐，晨露正可摘。饱啖三百颗，树下同列席。

清坐尽日影，两忘语与默。那能知许事，聊用自怡悦。
咏古二首 其二
沈绍姬（清代）

为报韩仇奋一椎，副车虽误亦雄哉！淮阴也是韩王后，何用当时蹑足来。
野堂饯陈子镐之南都
左国玑（明代）

我从夷门来，送君金陵去。
野馆离筵春昼晴，杨花茫茫几千树。
风吹乱扑金樽飞，行人且解碧罗衣。
鸣筝送酒劝君醉，明日出门知者稀。
临江仙（同王侯二公登裴公亭）
吕胜己（宋代）

忽忆裴公台上去，远空秋气棱棱。万山一水秀还明。此时三楚客，何意续骚经。

爱竹子猷参杖履，能诗侯喜同登。赓酬不尽古今情。清风生白尘，侧月照疏星。
和南圃老人龙岩书事
林弼（明代）

苍岩百叠树交绿，石栈九折车失轴。山腰忽断峡山来，小溪新水流寒玉。

溪上茅茨两三屋，野人足音喜空谷。开门迎客敬三肃，壶有香醪盘有菽。

自云今年雨雪足，山棱夏收稻秋熟。稻可酒兮棱可粥，生来城府无轨躅。

德公耕𤱂鹿门麓，子真桑麻谷口曲。但令食饱与衣燠，不慕轻裘嗜醲郁。

我闻此语泪盈掬，泽国干戈嗟满目。商山采芝忘宠辱，武陵种桃谢尘俗。

溪居便向野人卜，马蹄安用浮世逐。采山钓水耕且读，不管人间忙祸福。
感怀 其三
杨基（明代）

邓禹南阳来，仗策归光武。孔明卧隆中，不即事先主。

英雄各有见，何必问出处。孙曹与更始，未可同日语。

向非昭烈贤，三顾犹未许。君子当识时，守身如处女。
友方请赞
释妙伦（宋代）

怒具慈悲，喜怀惨酷。
指方为圆，拗曲作直。
不特凿石栽花，兼要堆云种竹。
五五合成三十六，好彩是汝不学他，
学他和汝入地狱。
忆旧游二首 其二
项鸿祚（清代）

是鸥波写梦，雁路寻诗，冷落江湖。问讯东桥竹，怅故人别后，一纸书无。

旧家渺渺天末，烟月老菰蒲。甚懒赋长杨，慵吹短笛，侧帽骑驴。

何须怨漂泊，纵不写莺花，也恋莼鲈。昨夜西风紧，忆芙蓉江上，相唤提壶。

任教醒了还醉，心事水云孤。待说与归期，潇潇暮雨啼鹧鸪。
仙迹岩题诗二十三首·云根石
佚名（宋代）

一片轮囷迹严存，无心出岫瑞腾坤。
不随风雨轻舒卷，触石凝然正性根。
临江仙·花影半帘初睡起
佚名（宋代）

花影半帘初睡起，绣鞋着罢慵移。窥妆强把绿窗推。隔花双蝶散，犹似梦初回。纤指弹瓯呼女伴，出帘那共徘徊。闲将罗袖倚朱扉。楼台临水处，日午燕争飞。
汤孺人挽词
周必大（宋代）

叹息闺房秀，霜摧鬓未华。
女功丞相念，妇道里人嗟。
石窌脂田废，涛江粉旐斜。
西风看花泪，寂寞小窗纱。
江梅水仙同赋
项安世（宋代）

萧然两高人，冠佩何楚楚。齐鲁有大臣，可敬不可侮。

东风吹百花，馀子不足数。同为岁晚游，各不相媚妩。

君看冰雪姿，定肯学儿女。三肃庵中人，此客难为主。
下山歌
宋之问（唐代）

下嵩山兮多所思，携佳人兮步迟迟。

松间明月长如此，君再游兮复何时。
蕙花
董嗣杲（宋代）

翠叶层敷楚茝苗，谁将绮石养清标。
幽姿晴待光风转，薰草寒清艳雪消。
一榦数蕤香不足，重栽百亩魄难招。
零陵虽是名堪托，无事因花忆晋朝。
雍丘怀古
李錞（宋代）

雍丘西风鼓战尘，令狐抵死挠张巡。面当六矢无降色，惊讶雷公是木人。
九日翏翏亭独坐看花感怀有作
李流芳（明代）

去年桂花时，对花怀吾友。今年见花发，所思人在否。

虚亭敞萧瑟，秋气变林薮。清旸喜连朝，风物况重九。

西湖前月中，花枝已盈手。江乡花发迟，归客幸不后。

前月赏花人，今朝复何有。悲来不成欢，负此盈尊酒。
春日游石乳洞 其二
严嵩（明代）

地隐林峦秀，春馀草木芳。古岩宜置酒，清溜忽沾裳。

有象名难具，无言趣转忘。未云欢赏罢，歌吹送残阳。
送郑推官 其二
司马光（宋代）

百榼行春乐，千弓从猎豪。苦吟边月冷，飞镝野风高。

奇策鞭殊俗，长缨系不毛。输君跃马贵，一等着青袍。
郦山道院
张宗泰（清代）

郦山山下路，仙居幽可寻。万木环古观，秋老犹阴森。

我来日已环，铃铎閟清音。天寒树阴薄，时见下饥禽。

道人三五辈，痴坐兀似瘖。抠衣登层阁，延眺涤烦襟。

山风悠然至，诗对遥峰吟。
右双鹅
陆游（宋代）

断崖幽洞白云深，缥渺仙槎无古今。
飞下一峰相劳苦，却疑天外有知音。
重经洞霄
周文璞（宋代）

曩既负幽讨，今敢萌遐心。
扶桑下阳驭，砮磬浮空林。
琼台渺詄荡，蕊佩栖高深。
屡见仙骥舞，遥聆玄女吟。
如遂睹开辟，那复忧崎嵚。
抱关职贵重，启闭非所任。
灵飚制虬户，同此琅琅音。
愿并翠绡水，写之朱丝琴。
鹧鸪天·兰谷清香入岭梅
廖行之（宋代）

兰谷清香入岭梅。多根应尔暖先回。腊前似得真消息，争逐尧蓂十叶开。春满室，酒盈杯。百花宁许到尊罍。仙姿要是仙家伴，长为遐龄岁一来。
兴化打克宾克宾如此答颂
释德光（宋代）

罚钱出院扬家丑，兴化聱头遇克宾。
父子不传真秘诀，棒头敲出玉麒麟。
题恭靖兄志庵二首
刘宰（宋代）

山势西来如凤舞，林峦左转若龙蟠。
门前一水流新绿，须信神心万古安。
别商山
王禹偁（宋代）

欲辞苍翠入尘嚣，把酒看山思寂寥。
莫动移文苦相责，解梁闻说近中条。
竹溪痔后齿痛小诗问讯
刘克庄（宋代）

天寿斯文嘿护持，区区二竖莫儿嬉。
炊糜足以留佳客，淡面贤于聘上医。
渴见紫芝常入梦，共游共檗屡愆期。
溪边雨过春泥滑，借问门前裹饭谁。
留客煮饼因过山寺煎茶
韩淲（宋代）

旋扫荒凉喜客来，胡床随处坐徘徊。野亭汤饼谈方透，山寺茶徘望转开。

风近凛秋多落叶，雨收残照少飞埃。大都识赏非难事，莫被旁人富贵催。
汉宫春·玉减香销
佚名（宋代）

玉减香销，被婵娟误我，临镜妆慵。无聊强开强解，蹙破眉峰。凭高望远，但断肠、残月初钟。须信道，承恩在貌，如何教妾为容。风暖鸟声和碎，更日高院静，花影重重。愁来待只殢酒，酒困愁浓。长门怨感，恨无金、卖赋临邛。翻动念，年年女伴，越溪共采芙蓉。
九日游双塔院次渊明己酉九日韵
文徵明（明代）

时叙不容淹，忽忽寒暑交。矧余蒲柳姿，望秋已先凋。

山林乐閒旷，势途利崇高。人性各有适，奚但壤与霄。

爰以一日欢，酬此卒岁劳。古来明哲士，取材不遗焦。

衔觞辄忘世，何似栗里陶。得酒且复乐，安能待来朝。
过新开湖寄李端叔大夫
释道潜（宋代）

新开湖边秋梦晓，鸡犬无声人悄悄。试揭疏篷觇日华，水面残星犹缭绕。

尝闻明珠藏巨浸，光焰一出辉群草。篙师为我暂停橹，罔象终期入幽讨。

波间宛转兴方豪，依然别恨生怀抱。故人离群东海头，徇禄摧眉事枯槁。

菰梢蘋末翠犹在，蕙兰憔悴青枫老。浪游不知岁月徙，旧约无端失天杪。

目羡南鸿两两飞，安得身同羽翰小。游胥堂在吾必行，一榻数椽应预扫。
宫词 其五十九
周彦质（宋代）

内庭耸秀碧云屏，冠绝群峰最杰英。圣世瑰才终显赫，嶙峋犹得赐佳名。
送钱持正
释道潜（宋代）

兰陵号多士，君实名家孙。高才縻管库，枳棘栖鸳鸾。

一旦谢朱縻，超然整归轩。迎秋饯伏初，炎威尚歊烦。

松陵接苕霅，迤逦皆清源。舟子宜夜泛，蘋风生梦魂。

回塘官柳行，千树如云屯。明河挂柳外，凉月低金盆。

兹行信有得，它日为余言。
临平解舟
杨万里（宋代）

竹篱短短门小小，少年独立春风晓。
柳芽缩瓜尚怯寒，金粟班班满枝了。
过船桥下桥绝高，波清深见一截篙。
市人夹水争出看，无数渔舟避东岸。
记梦二首 其一
陆游（宋代）

乌巾白纻忆当年，抵死寻春不自怜。憔悴剑南双鬓改，梦中犹上暗门船。
春归
德保（清代）

百计留春春亦归，东君欲别更依依。空庭夜雨醒残梦，芳草天涯怨落晖。

绕树乍听莺百啭，衔泥惊见燕双飞。欲寻红紫无踪迹，花点池塘絮点衣。
寄周秀实
王洋（宋代）

天目之水停山椒，汇为双溪霅与苕。
先生苕上结邻好，远得径山中洞霄。
浮图道人支若永，赤城黄冠陆修静。
前山后山松柏帏，七盘九盘龙虎鼎。
山前篮舁过者谁，不是长须谢灵运。
此游已恨失春期，更待清和闲书景。
虞宪按乐致语
傅察（宋代）

熙然伏运庆当千，初见箫韶被管弦。
况际轺车临乐国，更张绮管会群仙。
欢声已逐铿锵奏，和气方随律吕宣。
何日九重颁召节，好陪鵷鹭听钧天。
过王中翰奕棋作
胡应麟（明代）

清簟疏帘照绿莎，匡床曲几对维摩。庭中白昼销棋局，席上青山烂斧柯。

赌郡宣城知得否，连营淝水定如何。无愁晚色催归骑，大有银蟾绛阙过。
和育王十二题·明月台
李覯（宋代）

月色固无改，台基亦不坏。
嗟哉翫月人，古来谁更在。
和文与可洋州园亭三十咏 无言亭
苏辙（宋代）

处世欲无言，事至或未可。
唯有此亭空，燕坐聊従我。
清平调·其三
李白（唐代）

名花倾国两相欢，长得君王带笑看。(长得 一作：常得)
解释春风无限恨，沉香亭北倚阑干。
导引·彤霞缥缈
佚名（宋代）

彤霞缥缈，海上隐三山。仙去莫能攀。珠宫本是神灵宅，飚驭此来还。云边天日望威颜。不似在人间。当时齐鲁鸣鸾处，稽首泪潺湲。
发高沙
文天祥（宋代）

晓发高沙卧一航，平沙漠漠水茫茫。
舟人为指荒烟岸，南北今年几战场。
庐山杂兴 其十五
释道潜（宋代）

通玄接香谷，夹道青松直。高秋得微雨，秀色寒更碧。

林梢挂红子，照眼明的的。散策从所欢，悠悠事遐历。

僧坊媚烟篆，笑语恋几席。陶谢安在哉，空山独行迹。
北征
徐乾学（清代）

置酒旗亭畔，风吹杨白花。愁深同汶水，道远指京华。

乍听悲笳起，回看落照斜。庭闱千里梦，怜我滞天涯。

两弟分南北，鸰原心事违。稚圭方夜读，曼倩复朝饥。

月向吴宫照，云依蓟坂飞。并怜梁苑客，漂泊未能归。

汴水金堤险，黄沙拨暮云。戈鋋终未息，筚篥不堪闻。

万井惊狐火，千村散马群。夷门衰草畔，酹酒信陵坟。

金舆帝子去，朱戟故宫存。麋鹿穿陵寝，鱼龙入殿门。

连云艮岳迥，落日大河奔。老监曾骖乘，凄凉说旧恩。

行指荡阴泽，遥思嵇侍中。一泓水自碧，千载血犹红。

玉座春吹雨，寻旗夜起风。英英岳忠武，庙貌对城东。

程婴存祀义，豫让报恩心。此地昔人没，千年沣水深。

花明开驿道，苔老积碑阴。我独何为者，天涯寄苦吟。

潋滟金沟溢，青匆玉树寒。几回思碣石，三度向长安。

入市碎琴易，依人弹铗难。异乡逢令弟，华发共惊看。
文宣王及其弟子赞
宋高宗（宋代）

子长宏度，高出伦辈。
虽在缧绁，知非其罪。
纯德备行，夫子所采。
以子妻之，尤知英概。
梁家庄阻风次韵荅湛内翰元明
潘希曾（明代）

小儿造化虽靡常，阴晴变幻略相当。顺风千里忽一阻，达观不用回愁肠。

美人俟我河南渚，青眼柰此黄尘妨。须臾风定尘亦息，凌云万里同翱翔。
赠墨客吕云叔
姚勉（宋代）

昔我奏赋趋南宫，路逢墨客回仙翁。
笔端搅动云雾起，裹送龙入天门中。
薰风入对经前路，更觅仙翁一丸去。
砚光旗影照丹墀，一笑天颜承雨露。
谢恩独拜虽偶然，回翁墨好蜕使仙。
时人从此填户买，锱铢可博黄金千。
一名一第秋蝉翼，视草判花儿戏剧。
殿头渍笔和金盂，方得回翁龙剂力。
寄彦博二首 其二
李流谦（宋代）

世途今若此，吾道竟何如。学古疑无用，谋身忌太疏。

引杯空慷慨，看镜独踌躇。千万胸中语，因人略寄书。
题马
王直（明代）

凤臆龙鬐世不多，春风饱食玉山禾。
升中自是明时事，岱岳云亭想一过。
偈颂二百零五首
释正觉（宋代）

空劫威音前，别有一壶天。
御楼观射猎，不是刈茅田。
寄楚萍上人
齐己（唐代）

北面香炉秀，南边瀑布寒。自来还独去，夏满又秋残。

日影松杉乱，云容洞壑宽。何峰是邻侧，片石许相安。
残腊同华甫宿石壁馆
欧大任（明代）

天涯行役愧蹉跎，路入新安腊已过。一夜乡心头欲白，溪声犹在枕边多。
半睡
韩偓（唐代）

眉山暗澹向残灯，一半云鬟坠枕棱。

四体著人娇欲泣，自家揉损砑缭绫。
祝英台近·柳烟浓，花
王嵎（宋代）

柳烟浓，花露重，合是醉时候。楼倚花梢，长记小垂手。谁教钗燕轻分，镜鸾慵舞，是孤负、几番春昼。自别后。闻道花底花前，多是两眉皱。又说新来，比似旧时瘦。须知两意长存，相逢终有。莫谩被、春光僝僽。
走马冈
戚学标（清代）

高天凝望秋烟紫，渎山一带平如砥。忆昔洋山五雄豪，争骋华骝驰绿耳。

旌旗掩映林木黄，螭腾虬踊迅莫当。深雍蛮靴短后服，俯身捷下万仞冈。

陡挽青丝更一上，疾于鸷鸟摩穹苍。有时据鞍示从容，顾盼自信人中龙。

宾从赋诗石镜坞，日宴高会烹驼峰。君不见项王筑台彭城中，子阳跃马亦称雄。

紫色蛙声运一变，徒令顾影嘶酸风。甫闻楼船下杨仆，立见土地收窦融。

英雄割据竟何有，苍莽溪山重回首。海舶如云不可恃，庆元三郡为谁守。

玉山原头吹暮笳，子弟犹闻赐五花。却胜齐云楼上火，夜夜风雨鸣鬼车。
不遇咏
王维（唐代）

北阙献书寝不报，南山种田时不登。
百人会中身不预，五侯门前心不能。
身投河朔饮君酒，家在茂陵平安否？
且共登山复临水，莫问春风动杨柳。
今人作人多自私，我心不说君应知。
济人然后拂衣去，肯作徒尔一男儿！
奉陪判院丈充父平父兄宿回向用知郡丈壁间旧题之韵
朱熹（宋代）

暮雨停骖处，僧庐古道边。千峰环杰阁，一水下平田。

行役无期度，经过几岁年。明朝须饱饭，蹑足上寒烟。
时人为张周刘三姓语
佚名（隋代）

三人共宅夹清漳。张南周北刘中央。
题越南阮勉审仓山诗集 其二
贾臻（清代）

使者娴词令，慇勤一纸书。亲公知体重，尚友识心虚。

漫借推敲助，深惭学殖疏。题诗还一笑，结习未全除。
役诚斋
刘过（宋代）

省斋去国艮斋老，不独宣尼叹乏才。
试数诸公有名者，庐陵那得两诚斋。
和薛田察院咏雪三首
魏野（宋代）

林间踏去宜沽酒，石上收来好煮茶。
除却子猷当此景，高情偏忆戴逵家。
出郊再用韵赋三解
吴潜（宋代）

平生惯作牧民官，不作朱幡画戟看。
惟有寸心存恻隐，谁怜只手补创残。
树蔬人要畦畦润，种麦农便陇陇乾。
乍雨乍晴都恰好，老天谁道叫呼难。
秋夜
张侃（宋代）

秋深气转清，夜閒更正永。庭前菊半花，天外云收景。

试呼曲生来，绿色照瓦皿。悠然两相忘，何必问形影。
古端饮问梅亭作
赵必象（宋代）

把酒问梅开未开，梅花问我何时来。
嫣然一笑醒尘梦，撩我诗兴宽酒怀。
有梅无诗酒怀恶，有诗无酒羁味薄。
一觞一咏畅幽情，人生须作及时乐。
去年岭头曾相逢，花边酾酒酹师雄。
霜月三更天似水，枝头翠鸟睡正浓。
今年寒浅花较迟，一花两花时最奇。
春多烂漫无意思，此意梅花知不知。
孤山寂寞逋仙去，香影之后更无句。
几回拟作梅花骚，无力其如梅花何。
怀哉此花太人行，冰清玉洁不做时妆样。
纷纷桃李嫁春风，臭味未必与我同。
莫说和羹事，和羹事犹未。
莫羡玉堂人，玉堂人已陈。
细把心期向梅说，花开花落有时节。
杂咏下 木竹
洪适（宋代）

竹叶木枝柯，葱青光可鉴。桃竹最名浮，自知萧洒欠。
晴
杜濬（清代）

海角收残雨，楼前散夕阳。
行吟原草泽，醉卧即沙场。
骑马人如戏，呼鹰俗故狂。
白头苏属国，只合看牛羊！
水龙吟·昼长帘幕低垂
张榘（宋代）

昼长帘幕低垂，时时风度杨花过。梁间燕子，芹随香觜，频沾泥污。苦被流莺，蹴翻花影，一阑红露。看残梅飞尽，枝头微认，青青子、些儿大。

谁道洞门无锁。翠苔藓、何曾踏破。好天良夜，清风明月，正须著我。闲展蛮笺，寄情词调，唱成谁和。问晓山亭下，山茶经雨，早来开么。
赠韦司直
郎士元（唐代）

闻君感叹二毛初，旧友相依万里馀。烽火有时惊暂定，

甲兵无里可安居。客来吴地星霜久，家在平陵音信疏。

昨日风光还入户，登山临水意何如。
和孔毅甫州名五首 其一
吕陶（宋代）

毅甫生江南，蕴有洙泗质。雄文极古今，通鉴尽疏密。

瀛山绣衣使，高步尚淹屈。河水润畎亩，随珠照圭荜。

仁风信乐易，治体本诚一。昌时政多暇，丰岁民甚佚。

抚琴得遗音，开卷终旧帙。天和内自保，万事皆外物。

我生本蒿莱，岂合顾簪绂。南迁至此处，惠养殊不失。

伤心屈原棹，掩耳湘灵瑟。罪大敢放怀，恩深已沦骨。

幸常从公游，谈笑度永日。我吟续郢唱，缄封弥战栗。
惠彦达承事挽词二首 其二
孙觌（宋代）

逐客生还后，臞翁耄及时。长鸣风雨夜，耐老岁寒枝。

坐阅炎凉改，宁随燥湿移。只鸡浇斗酒，敢忘故人期。
九月廿五夜枕上闻雨寄示兴仁兼简允庄弟
华宗韡（明代）

风雨潇潇夜，无眠忆远行。自惭衰老日，犹抱别离情。

吉水舟初上，云阳月正明。来年春色好，准拟望归程。
祝映碧先生八十
李振裕（清代）

圣朝求旧广蒲轮，文献千秋道自尊。花以世家仍绿野，瓜因胜国恋青门。

壁中遗册秦灰后，柱下藏书鲁史存。著述等身犹未了，摩挲松老长灵根。
赠贾仲武
刘弇（宋代）

贾侯器宇何轩昂，下视龊龊真秕糠。眉分八字髭根黄，自许忠胆铁石刚。

彫弓一挽一石强，锦臂错出虬青苍。匣剑排射星斗光，壮心飞过祁连傍。

架鹰朝按血染裳，铁骢骑出辔闹装。健儿前呵檛列行，捷矢齐指云中鸧。

岂惟武力称擅场，亦有文价腾焜煌。新诗字字古锦囊，清论洒落飞天潢。

险韵千百敢独当，管锋落纸铿琳琅。古文探讨屋壁藏，史传山岳遗毫芒。

酒酣往往歌慨慷，连卷大白鲸吞航。自云畴昔富文章，家在冀北边一方。

天书屡膺贡州乡，云衢卜日横骞翔。中间落泊志不偿，武科拉取如截肪。

况有豪气十丈长，蟠蛰仅类绊骕骦。苦恨天骄久颉颃，抚臂便觉大袂攘。

坐縻岁月耗囷仓，口厌醇酿饱肉粱。吾非斯人可相望，要且报国真不忘。

我来自东甫春阳，邂逅绀宇同一觞。幅巾轻蓰追徜徉，促膝调笑初无妨。

自知投分出泛常，豁如馁腹得糗粻。短长不复置形相，落去䁹睨决壅防。

嵇生转觉嗜锻忙，高阳还因酒发狂。漫叟戏规祇搅肠，㗦嘈不减笛弄羌。

截竹岳顶掀沧浪，拨云春茗誇头汤。爽齿旋复行蔗浆，黄金大颗披橘穰。

插首往往罗幽芳，顷兹行乐殊未央。更辱邀我临山冈，大壶载酒冽鼻香。

果饤梨栗庖麇獐，韩刘黄胡狄与张。一一潇洒杂佩珩，高谈终日佛老庄。

妙理密契矢插房，绝倒顿足争跄踉。罢去追惜成悢悢，谁谓夫君气特扬。

投以大句尤加详，启函惬兴剧爬疡。忽疑写睇临望羊，高跻欲斧李杜吭。

麟凤自是品物祥，邀予属和驰缣缃。直取夷险分驽良，九牛犒师始落铓。

正喜先获大脔尝，洪河下涌淼沛滂。囚屯众鬼纳大荒，脱走束缚投桁杨，泞郎瞰临获与臧。

满注羿矢连九旸，沉魂夜泣青女霜。此来继辱厚意将，殆欲引辙观怒螗。

狗尾续貂弥足伤，雕胡未易加糠䵃。抟空方见一鹗飏，短翮便可枪榆枋。

咄嗟岂得不知量，区区琐碎久嗜菖。食鱼谁敢期大鲂，尚欲勉强牵牛箱。

无盐弄姿映康庄，难工祗益羞姬姜。聊将瓦砾酬琮璜，终愧后乘非腾骧。
飞来寺
曾仕鉴（明代）

千峰中断一江遥，古寺丹梯跨泬寥。急峡雷霆喧白昼，上方钟磬入青霄。

崖悬翠色轩中落，竹引泉声石上飘。金锁玉环俱莫问，兴深萝薜坐翛翛。
杂兴 其六
利登（宋代）

松柏托茂林，高不寻丈至。寸乔附太山，未长已千里。

置身患不高，馀事安足拟。游必蓬莱游，栖必昆崙栖。

仙游必祥云，仙茹必灵芝。凤凰虽自饥，妄食固不回。

痴鸢嚇腐鼠，可笑空自疑。
山中乐
沈遘（宋代）

谁言府中居，自得山中乐。独醉还自醒，无人事酬酢。
酬毓斋李尚书
释居简（宋代）

惜闲如惜金，不趱雪侵簪。步向青冥却，交容野逸寻。

禅深排默照，句熟动酣吟。得趣忘弦索，无声自赏音。
和吕居仁泾县旌德道中见寄三首 其一
李宏（宋代）

笋舆破晓踏新霜，千里调安远办装。会约明年追胜集，茱萸细把记重阳。
霜后纪园中草木十二绝
范成大（宋代）

清霜染柿叶，荒园有佳趣。
留连伴岁晚，莫作流红去。
蒙闽王改赐乡里
翁承赞（唐代）

乡名文秀里光贤，别向钧台造化权。阀阅便因今日贵，

德音兼与后人传。自从受赐身无力，向未酬恩骨肯镌。

归阙路遥心更切，不嫌扶病倚旌旃。
和张倅湖上十绝
姜特立（宋代）

休日吟边引兴长，岂容簿领更相妨。
怪君诗思如河决，曾梦西江水涤肠。
春日游郭驸马大安亭子
吕温（唐代）

戚里容闲客，山泉若化成。寄游芳径好，借赏彩船轻。

春至花常满，年多水更清。此中如传舍，但自立功名。
湖州歌九十八首 其三十二
汪元量（宋代）

芦荻飕飕风乱吹，战场白骨暴沙泥。
淮南兵后人烟绝，新鬼啾啾旧鬼啼。
黄山杂诗 其一
孙泉（清代）

未觉身行是翠微，乍惊岚气上人衣。下看坠霭疑无地，侧指崩人宛似扉。

路隔翔鸾仙迹杳，藓封卧鼓太音稀。最奇一笏巅头石，独瞰空青更不飞。
答裴济从事
皎然（唐代）

迟迟云鹤意，奋翅知有期。三秉纲纪局，累登清白资。

应怀青塘纲，蕙草没前墀。旧月照秋水，废田留故陂。

至今高风在，为君吹桂枝。昨逢洞庭客，果得故人诗。

何异王内史，来招道林师。欲携山侣出，难与白云辞。
示皎禅者
释怀深（宋代）

世事不中回首看，湖山他日为吾来。草衣木食相陪过，肯把柴门取次开。
送孙刑部领漕并部
宋庠（宋代）

百舍星文动使轩，汉家初赐办装钱。
犀株卫帐并儿勇，鹄发迎涂绛老贤。
岁稔万箱资转粟，时平三策罢开边。
中宸图旧恩方渥，几日从容武帐前。
禅人并化主写真求赞
释正觉（宋代）

发白面黄，鼻直口方。
云水精神老，丛林气味长。
青蛇露时星烂烂，白鸟没处烟苍苍。
印空有据，印泥成章。
家家门前柏树子，岂独赵州能对扬。
念奴娇 期红儿不至，又柬司勋
陈世祥（清代）

鱼笺难寄，竟看朱绿碧，视丹如绿。烨烨明霞全化做，一片冷云绿族。

枫叶无姿，蕉花不吐，黯淡阑干曲。杜娘此日，罗虬应判千幅。

说甚记曲帘前，相思蛮豆，挼着如枯木。况是楚云消息杳，光彩空劳翠烛。

无叶能传，有丝莫系，谎杀氤氲读。卜欢骰子，满盆只只三六。
吴处士寄香兼劝入道
李咸用（唐代）

谢寄精专一捻香，劝予朝礼仕虚皇。须知十极皆臣妾，

岂止遗生奉混茫。空挂黄衣宁续寿，曾闻玄教在知常。

但居平易俟天命，便是长生不死乡。
和子纯韵
刘过（宋代）

桥下水如箭，惊奔万古号。
溪毛翻碧带，石藓衬银涛。
天外千层秀，云低数尺高。
垂垂兴偏恶，蓬鬓为诗搔。
答刘连州邦字
柳宗元（唐代）

连璧本难双，分符刺小邦。崩云下漓水，劈箭上浔江。

负弩啼寒狖，鸣枹惊夜狵.遥怜郡山好，谢守但临窗。
过临平
赵希㯝（宋代）

市井萧条景物非，居人犹号永和堤。春山十里斜阳树，漠漠残红杜宇啼。
祁门道中即事
曹彦约（宋代）

修竹围墙草护阶，赏花庭院已安排。
洛阳忠孝家何在，不贡姚黄更缅怀。
源禅游吴造沈香佛像及诸经，归峨嵋山 其一
袁宗道（明代）

西去当三月，南询是几程？经将千卷去，像以众香成。

翻壁中流紧，摩天叠峭横。往来经险道，何止百馀城。
答御制颂
释德光（宋代）

一句截流心路绝，千差万别豁然通。等闲更进竿头步，莫问西来及与东。
游仰山欲游兰若不果怀混融二首 其二
赵蕃（宋代）

欲寻兰若尉知名，獭径桥头水乱鸣。引领白云人甚远，纵游谁解饮渊明。
蔡忠惠祀歌·洛阳桥
佚名（宋代）

一望五里排琨瑶，行人不忧沧海潮。
冲冲来往乘仙飚，蔡公作成去还朝，
玉虹依旧横青霄。考之溱洧功何辽，
踏莎行 玉颊啼痕
王国器（元代）

粉结红冰，香消獭髓。镜鸾影里人憔悴。梨花带雨不禁愁，玉纤弹尽真珠泪。

恨锁春山，娇横秋水。脸桃零落胭脂碎。故将罗帕揾啼痕，寄情欲比相思字。
王正仲林子中联舟西上过睢阳寄书率尔成诗为报
刘攽（宋代）

大帆如翼画江来，鼙鼓声乾虺虺雷。洛水登仙惟李郭，兔园延客得邹枚。

寄书上有加餐饭，倾盖何时数举杯。想到石渠寻旧境，秋花著子遍庭槐。
戏颜郎中猎
张祜（唐代）

忽闻射猎出军城，人著戎衣马带缨。

倒把角弓呈一箭，满川狐兔当头行。